Bemutatkozás
A Martfűi Napraforgók Foltvarró Klub 1997 januárjában alakult 10 fővel. Kezdetben célunk a foltvarrás alapvető klasszikus blokkjainak megismerése, a foltvarrás technikájának elsajátítása volt, saját magunk illetve közeli ismerőseink nagy örömére. Évek során a tevékenységekből eredendően kibővítettük céljainkat, egyre több helyen mutatkoztunk meg alkotásainkkal.
 Pár év elteltével már alkalmasnak láttuk a munkáinkat arra, hogy megmutassuk kiállításon is a nagyközönségnek. Hagyománnyá vált, hogy az egy év alatt elkészült munkákból gyűjteményes kiállítást rendezzünk. A feladataink bővültek, rendszeresen megjelentünk városunk rendezvényein, pl. a majálison, augusztus 20-ai ünnepség sorozaton, karácsony várás idején, és különféle megyei, illetve országos rendezvények kísérőprogramjaként. Örömmel és büszkeséggel mondhatjuk, hogy a megyei Amatőr Alkotók rendezvényein szép sikereket érnek el munkáink. 
2013. augusztus 22-től egyesületként működünk, 22 bejegyzett taggal. Az egyesület vezetője: Czene Árpádné, elnökségi tagok: Vass Éva, Szikszayné Köhler Judit. 
Egyesületünk karitatív tevékenységet is folytat, minden évben egy-egy közös alkotásunkat felajánljuk a város egyes intézményeinek. Nagy szeretettel készítettük első, közös alkotásunkat a Városi Gyermekkönyvtárnak, a Művelődési Központnak, a Gyermekorvosi Rendelőnek. Tevékenységeinkkel, munkáinkkal a közösség teremtésen kívül az esztétikai élménynyújtás, a harmónia megteremtése hétköznapi környezetünkben, a tartalmas kikapcsolódás örömének hirdetése a célunk. 
Számos foltvarró klubbal tarjuk a kapcsolatot az egész országban. Évek óta rendszeresen részt veszünk - öregbítve városunk hírnevét.- országos foltvarró találkozókon, ahol mindig újabbnál-újabb technikákkal ismerkedünk meg, és új kapcsolatok születnek. További feladatunknak tekintjük azt is, hogy a civil szervezetek egyes csoportjainak is tartunk bemutatókat, megismertetve őket a foltvarrás művészetével. 

Egyesületünk értékes, egymásra odafigyelő, közösen alkotni tudó, egymást tisztelő, szerető, színvonalasan dolgozni tudó emberekből tevődik össze. Közös rendezvényeink mindezeket még jobban elmélyítik. 

A Városi Önkormányzatának, Városunk vezetőinek köszönhetően minden évben részesülünk a hivatal által meghirdetett pályázati pénzekből, melyből általában szakmai napot, közös varrást finanszírozunk, mely nagyon sikeresnek bizonyul.  
További feladataink: a városunkban, és régiónkban a mindenkori bemutatkozás, a technika megszerettetése és hirdetése, és a város rendezvényein való aktív részvétel.

